Η ιταλική οικονομία ανέκαμψε τους τελευταίους μήνες, όμως οι δομικές παθογένειες παραμένουν, γράφει η εφημερίδα Die Welt σε άρθρο με τίτλο «Ακόμα και η Ελλάδα καλύτερη από την Ιταλία».

Η γερμανική εφημερίδα επισημαίνει ότι «η Ιταλία είναι ουραγός στην Ευρωζώνη, βρισκόμενη σε χειρότερη θέση ακόμα και από την Ελλάδα. Το γεγονός αυτό οφείλεται στο ότι μέχρι σήμερα η Ρώμη δεν έχει προσαρμοστεί στα δεδομένα που προέκυψαν με την ένταξη της Ιταλίας στο ευρώ. Μόνο ριζικές μεταρρυθμίσεις, παρόμοιες όπως στην Ελλάδα, μπορούν να αντισταθμίσουν την κατάσταση αυτή. Κανένα κόμμα όμως δεν προβλέπει ωστόσο τομές και βαθιές μεταρρυθμίσεις στο προεκλογικό του πρόγραμμα ενόψει των εκλογών στις 4 Μαρτίου. (…)

Η μικρή άνοδος του ΑΕΠ κατά 1,6% το 2017 δεν είναι σε θέση να αντισταθμίσει το γεγονός ότι το ιταλικό ΑΕΠ έχει υποχωρήσει από την ένταξη της Ιταλίας στο ευρώ το 1999, ενώ σε άλλες χώρες, όπως στη Γερμανία για παράδειγμα, έχει αυξηθεί κατά 25%. Ούτε καν στην Ελλάδα δεν παρατηρείται μια τέτοια εξέλιξη, συνεχίζει η Die Welt. Εκεί η οικονομική απόδοση υπέστη μεν δραματική καθίζηση, είχε ωστόσο εκτιναχθεί τα προηγούμενα χρόνια.

Σύμφωνα με τον Τίμο Σβίτερινγκ, επικεφαλής του τμήματος Αναλύσεων στην τράπεζα Metzler, "η Ιταλία είναι η μόνη χώρα της ευρωζώνης, στην οποία μειώθηκε το ΑΕΠ μετά την ένταξη στην ΟΝΕ". (…) Το αργότερο στην επόμενη οικονομική κρίση το τεράστιο δημόσιο χρέος της χώρας, που φθάνει πλέον το 130% σε σχέση με το ΑΕΠ, θα προκαλέσει σημαντικό πρόβλημα στην Ιταλία. Και τότε, δηλώνει ο επικεφαλής οικονομολόγος της τράπεζας Bantleon Ντάνιελ Χάρτμαν, οι μεν θα ζητούν αποκλεισμό από το ευρώ, οι δε κοινή ανάληψη χρεών, με άλλα λόγια θα επικρατήσει μεγάλη αναστάτωση στους κόλπους της Ευρωζώνης».

Πηγή: DW